《赠门人林见龙跃龙入学二十四韵》
明代·黎景义

渥水骝驹汗染藘，溟池鹏奋翼云舒。五陵在昔誇年少，九牧而今验庆馀。

信是粤材多竹箭，应知荆产亦璠玙。三罗早识虬先隐，二琏宁惭玚次璩。

吴会凤雏来雒下，汝南龙子起平舆。鸟翚奕奕箕裘巧，衣马翩翩剑佩舒。

调里埙篪清宛转，楼前花萼蔚扶疏。自饶巨力能稽古，相与深情竞起予。

卓尔不群霄际鹤，天然无饰沼中蕖。悟玄了解侔君实，作赋英名逼子虚。

设处碧山诸代史，旁通黄石几篇书。观鳞听羽生机动，弄月吟风乐意摅。

快睹聚星宵映座，争看佳气曙充闾。桃霞李雪纷成列，藻洁芹香采既胥。

色借瑞雯侵黑发，时欣化雨洒蓝裾。神传画谱浓还淡，韵妙桐丝疾又徐。

骥足并驰超灶远，龙泉联跃发硎初。无双士必趋金陛，数万言将献玉除。

明哲此身堪补衮，澄清卬志任登车。仪形伫采图烟阁，管颖含光射石渠。

晚雪渊凝行未忍，春风淡荡坐何如。心天虑旅须县镜，艺圃荒芜可荷锄。

小范秀才肩宇宙，元侯文学越平居。儒冠大可匡时务，吾道原非效蠹鱼。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。